**HumSat-D** é un satélite artificial da Universidade de Vigo lanzado o 21 de novembro de 2013 mediante un foguete Dnepr desde Dombarovskiy.

Características
---------------

HumSat-D é un satélite tipo CubeSat feito pola Universidade de Vigo para formar parte do proxecto HumSat, consistente nunha constelación de satélites de comunicacións para dar cobertura a áreas do planeta sen a infraestrutura de telecomunicacións adecuada. O proxecto HumSat basease na colaboración internacional e está respaldado pola ONU.

HumSat-D é un CubeSat estándar de 10 cm de lado e 1 kg de masa baseado no Xatcobeo. Non ten control de actitude nin propulsión e foi despregado desde o satélite UniSat 5. É o primeiro membro de proba da constelación HumSat e o "D" do seu nome quere dicir "demostrador". O obxectivo principal do satélite é educativo, proporcionando experiencia de primeira man aos estudantes que participaron na súa construción. O obxectivo secundario é validar o concepto de HumSat usando o subsistema HUMPL para recoller datos desde sensores en estacións terrestres, envialos ao satélite para gardalos a bordo e transmitilos cando sobrevoe unha estación de escoita.

As probas do satélite previas ao lanzamento para comprobar que era apto para o espazo fixéronse no Centro de Investigación e Tecnoloxía Espacial da Axencia Espacial Europea (*ESTEC* por *ESA's Space Technology and Research Centre*) nos Países Baixos. HumSat-D foi sometido a intensos ciclos de frío e calor nunha cámara de baleiro para simular o contraste térmico no espazo, permitindo atopar fallos que terían resultado na perda da misión e que foron resoltos coa asesoría da ESA.

Despois de varios meses en órbita o satélite xa recibira varios miles de comandos e descargara varios megabytes de telemetría durante os seus pases sobre Vigo, onde se reciben os seus sinais, co que se consideraron os obxectivos cumpridos.

Notas
-----

1. 1 2 3 4 5  N2YO (2020). Real Time Satellite Tracking, ed. "HUMSAT D" (en inglés). Consultado o 17 de maio de 2020.
2. ↑  Claude Lafleur (2020). "HUMSAT-D" (en inglés). Consultado o 17 de maio de 2020.
3. ↑  "Note verbale dated 7 November 2014 from the Permanent Mission of Italy to the United Nations (Vienna) addressed to the Secretary-General" (PDF). *COMMITTEE ON THE PEACEFUL USES OF OUTER SPACE* (14-08496(E)): 3. 19 de decembro de 2014. Consultado o 17 de maio de 2020.
4. 1 2 3 4 5 6  Gunter Dirk Krebs (2020). Gunter's Space Page, ed. "HumSat-D" (en inglés). Consultado o 17 de maio de 2020.
5. 1 2 3 4 5 6 7  Mark Wade (2020). "HumSat-D" (en inglés). Consultado o 17 de maio de 2020.
6. ↑  "La Universidade de Vigo pone en órbita Humsat-D su segundo nanosatélite". *Tecnopole*. 26 de novembro de 2013. Consultado o 17 de maio de 2020.
7. ↑  "ESA gives HumSat-D a hot and cold farewell before its launch" (en inglés). 18 de abril de 2013. Consultado o 17 de maio de 2020.
8. ↑  D. Besadío (6 de marzo de 2014). "Humsat-D: 1525 órbitas e un estado de saúde excelente". *Diario da Universidade de Vigo*. Consultado o 17 de maio de 2020.

Véxase tamén
------------

### Ligazóns externas

* Web de HumSatArquivado 30 de xuño de 2020 en Wayback Machine.

### Outros artigos

* Xatcobeo
* Dnepr